钦定古今图书集成/明伦汇编/官常典/第605卷 > 雷𬙂祚
## 钦定古今图书集成/明伦汇编/官常典/第605卷 > 雷𬙂祚

按《明外史》本传：𬙂祚，字介公，太湖人。崇祯三年举于
乡。十三年夏，帝思破格用人，而考选止及进士，特命
举人贡生就试教职者，悉用为部寺司属、推官、知县，
凡二百六十三人，时号为“庚辰特用。”而𬙂祚得刑部
主事。明年三月，疏劾杨嗣昌六大罪，谓：嗣昌受命以
来，两陷藩封，中州楚蜀大半残破，皆前此所未有。一
可斩。前既逃五案之诛，后辄纠抚臣，自卸挟诈，陷入
变乱成法，二可斩。华严灭蝗，诵咒消贼，妖书妖言，传
用惑众，三可斩。张献忠鸱张入蜀，乃云“单裤脱逃，徒
手可缚，三尺童子，莫之肯信”，而敢欺诳至尊，四可斩。
贪官污吏，获贿即荐，未闻寸功，徒坏国法，五可斩。熊
文灿误国，已正典刑，调度庇护，总是“嗣昌，六可斩。若
凤阳总督朱大典，素无节制，民怨已深；安庆巡抚郑
二阳，慈蔼有馀，武备不足；河南巡抚高名衡失陷福
藩，负罪而反，加节钺。山东巡抚王公弼，初膺新命，退
怯曾见于淮南。此皆急宜更易者。”帝恶其擅更封疆
大吏，将罪之，已而获免。十五年擢武德道兵备佥事，
奏言：“山左民贫为盗，实由土田抛荒所致。请悉蠲租
课，用收人心。”帝纳之。十二月，山东被兵，𬙂祚固守德
州不下，有诏奖励。乃疏劾督师范志完纵兵淫掠，纪
律荡然，折除军饷，士卒叛哗，因言其构结大党，及中
枢主计、请饷、索馈诸弊。帝心善其言，以淫掠事责兵
部，而令𬙂祚再陈。志完者，首辅周延儒门生也。𬙂祚
意有所忌，久之不奏。至明年五月，延儒被旨下廷议，
乃奏言：“志完两载佥事，骤陟督师。不闻知兵善将，徒
恃贿赂，躐致崇阶，非有大党，何以至是？大僚则尚书
范景文等，词林则谕德方拱干等，言路则给事中朱
徽、沈引培、袁彭年等，皆其党也。方敌攻德州不下，去
掠临清。阅五日，而志完始至。闻后部破景”州大惧，欲
避入德城。漏下三鼓，邀臣面议，不允。前阁臣谢陞时
避兵城外，因恳陞转属臣，又不允。志完乃偕流寓词
臣方拱干，晤臣于南城古庙，臣答以“援兵非守陴之
用，督师非入城之官。不闻蓟州失事，由降丁内溃乎？”
志完不怿而去。若夫座主当朝，罔利代庇，只手有燎
原之势，片语操生死之权。“玉带明珠，悬作《鬻卖》抚镇
之具。部堂台省，半属颐指气使之人，止知权臣，不知
君父。称功颂德，遍于班联，君前臣名，尽废常礼，大坏
封疆，浊乱风俗。臣私悲隐痛不忍见。”陛下以周召待
大臣，而大臣以严嵩、薛国观自待，此所以感愤触忌
也。臣外藩小吏，乙榜孤踪，不言不敢尽，言不敢感。陛
下虚怀俯“纳，故不避。”首辅延儒与举国媚附之时局，
略进一言。至于中枢主计，请饷必馈常例，万金必扣
三千。此数十年相沿锢习，通天下所共知。文则督粮、
管仓，武则总兵、副将，别有“书帕”、折马诸名，以至新练
饷司，无不皆然。即如饷库书办，价至万金，其他可知。
兵部则推陞率有定价，叙功必藉孔方，又不止“于常
例。一则木偶昏贪，任司官奸吏之作蠹；一则深揖长
跪，丐黄门乌府之免纠。惟以增设督抚，卸责委罪。问
兵而万名不得千名之用，问饷而入孔不如出孔之
稽。今日议设屯抚，明日议设屯厅，徒为破甑燃灰之
图，何有充国枣祇之策哉？臣遵旨具奏，不敢少隐。伏
乞陛下怜臣孤踪，先赐褫革，以谢权奸。”疏入，帝益心
动，命议旧计臣李待问、傅淑训、枢臣张国维及户科
荆永祚、兵科沈迅、张嘉言罪，而召𬙂祚陛见。越数日
抵京。又数日入对，帝意若不属者，召志完质纵兵淫
掠及嘱方拱乾行贿事，𬙂祚对如前奏。乃召拱干质
问，拱干力辨其诬，且曰：“臣即大不肖，欲为志完行贿，
而敌骑充斥，安敢携数千金入都！况志完为延儒门
生，又有子为锦衣，贿岂藉外人？”帝颔之，问𬙂祚：“汝言
称功颂德，遍于班联者，谁也？”对曰：“周延儒招权纳贿，
如起废、清狱、蠲租，皆自居为功。考选台谏，尽收门下。
凡求总兵、巡抚者，必先通贿幕客董廷献，然后得之。”
帝怒，即命逮廷献，诛志完，而令𬙂祚还任，亦无殊擢。
人谓辅臣陈演间之也。初，𬙂祚入朝，意气骄甚，自谓
必得总宪。及是颇沮丧，而一时忌之者亦多。寻以忧
去。姜曰广之立潞王也，𬙂祚参其谋。及福王立，𬙂祚
被劾，寻赐自尽。故事，小臣无赐自尽者，因左良王兵
东下，故阮大铖辈急杀之。